b'\n_START_ARTICLE_\nElmar Pe\xc3\xa4ske\n_START_PARAGRAPH_\nElmar Pe\xc3\xa4ske (14. november 1907 P\xc3\xa4rnu \xe2\x80\x93 16. m\xc3\xa4rts 1995 Tallinn) oli eesti fl\xc3\xb6tist, dirigent ja pedagoog._NEWLINE_Ta l\xc3\xb5petas aastal 1938 fl\xc3\xb6\xc3\xb6di erialal Tallinna Konservatooriumi (Anton Schutinski ja Evald Braueri klassis). Ta t\xc3\xa4iendas end Leningradis Boriss Trizno ja Nikolai Platonovi ning aastatel 1972\xe2\x80\x931973 Moskvas Juli Jagudini juhendamisel._NEWLINE_Ta oli aastatel 1932\xe2\x80\x931940 Tallinna koolides muusika\xc3\xb5petaja ja juhatas Riigi T\xc3\xb6\xc3\xb6stuskooli orkestrit. Aastatel 1942\xe2\x80\x931944 juhatas ta Eesti Laskurkorpuse puhkpilliorkestrit. Aastatel 1946\xe2\x80\x931962 m\xc3\xa4ngis ta Estonia teatri orkestris (olles aastast 1956 fl\xc3\xb6\xc3\xb6dir\xc3\xbchma kontsertmeistriks)._NEWLINE_Ta oli aastal 1941 ja aastatel 1944\xe2\x80\x931995 Tallinna Riiklikus Konservatooriumis fl\xc3\xb6\xc3\xb6di- ja 1962\xe2\x80\x931995 ka dirigeerimis\xc3\xb5ppej\xc3\xb5ud (aastast 1966 dotsent) ning 1961\xe2\x80\x931989 \xc3\xbchtlasi fl\xc3\xb6\xc3\xb6di\xc3\xb5petaja. Tema \xc3\xb5pilased on Kaljo West, Samuel Saulus, Kuldar Sink, Riho Joonase, Sigrid Orusaar, Aare Pehka, Jaan \xc3\x95un, Raivo Pe\xc3\xa4ske, Neeme Punder, Vello Loogna, Riho M\xc3\xa4gi, Jaak Joala ja Olari Elts._NEWLINE_Ta juhatas aastatel 1951\xe2\x80\x931985 Tallinna Pol\xc3\xbctehnilise Instituudi ja 1975\xe2\x80\x931990 s\xc3\xb5javeteranide puhkpilliorkestrit.\n_START_SECTION_\nIsiklikku\n_START_PARAGRAPH_\nTema poeg Toivo Pe\xc3\xa4ske on pianist ja muusikapedagoog, teine poeg Raivo Pe\xc3\xa4ske on fl\xc3\xb6tist ja muusikapedagoog.'